ITV
Historia > Alkuvuodet

Independent Televisionin historia alkaa vuodesta 1954, jolloin Ison-Britannian televisiotoimintalaki (Television Act 1954) salli ensimmäisen kaupallisen televisioverkon perustamisen. Laki ei välttynyt kritiikiltä, sillä sekä House of Commonsissa että mediassa pelättiin, että ITV-verkko päätyy samaan tilanteeseen kuin Amerikan kaupalliset tv-verkot, joita monet kriitikot pitivät liian maallisina ja karkeina. Tämän kehityksen estämiseksi parlamentti päätti perustaa toimielimen Independent Television Authority (ITA). ITA sai laajat valtuudet kaupallisen television kehityksen ohjaamiseen, ja sen johtokunnan ensimmäinen linjaus (lähinnä amerikkalaistumisen välttämiseksi) oli, että mainokset piti erottaa ohjelmista selkeästi.
Uusi verkko sai nimen Independent Television (suom. 'itsenäinen televisio'), jotta se erottuisi Britannian lähetystoimintaa aiemmin yksinään hallinneesta BBC:stä. ITV muodostui useista yhtiöistä, jotka harjoittivat paikallistelevisiopalvelua omilla alueillaan ja tekivät myös ohjelmia valtakunnan verkkoon. Jokainen yhtiö oli vastuussa paikallisen asiasisällön (lähinnä uutislähetysten) tuottamisesta ja alueellisen mainostilan myynnistä, mikä varmisti, että toimijat joutuivat kilpailemaan toistensa kanssa ja ettei yksikään toimija saa haltuunsa monopolia. Valtakunnallisia uutisia ei tuottanut yksikään yksittäinen toimija, vaan tätä tarkoitusta varten perustettiin uutistoimisto ITN (Independent Television News). Jokaisella alueellisella toimijalla oli ruudussa yksilöllinen luonne, jotta yhtiöt erottuisivat toisistaan, sillä toimijoiden näkyvyysalueet ylettyivät yleensä pitkälle toisen toimijan alueelle.
Verkon virallisen perustamisen yhteydessä jaettiin ensimmäiset kuusi toimilupaa: Lontoon ja Kaakkois-Englannin, Midlandsin ja Pohjois-Englannin alueille jaettiin sekä arkipäivien että viikonloppujen toimiluvat. Siten niillä alueilla ohjelmaa lähettivät arkisin ja viikonloppuisin eri toimijat. Tässä vaiheessa toimilupansa saaneet yhtiöt muodostivat niin sanotun ”suuren nelikon” (The Big Four) – ne olivat Rediffusion (Lontoon arkipäivät), ATV (Midlandsin arkipäivät ja Lontoon viikonloput), Granada (pohjoisen arkipäivät) ja ABC (pohjoisen ja Midlandsin viikonloput). Suuren nelikon toimijat tuottivat suurimman osan valtakunnan verkon ohjelmista, ja ne myös tunnettiin yleisesti parhaiten.
Ensimmäisen ITV-toimijan, Rediffusion, ensimmäinen lähetys tapahtui syyskuun 22. päivän iltana 1955. BBC yritti pitää katsojat poissa uudesta verkosta lähettämällä samaan aikaan suositusta The Archers -sarjastaan jakson, jossa eräs sarjan päähahmoista kuoli. He onnistuivat suunnitelmassaan melko hyvin, sillä ITV:n sijasta BBC:n kanavalle käänsi vastaanottimensa noin 20 miljoonaa ihmistäselvennä. Toisena lähetyksensä aloittanut toimija oli ATV, joka aloitti lähetykset 24. syyskuuta Lontoon viikonloppukanavana. Muut suuren nelikon yhtiöistä aloittivat lähetyksensä vuoden sisällä Rediffusionista. Seuraavien vuosien aikana ITA myönsi lisää lupia, minkä ansiosta ITV-verkko kattoi vuonna 1962 koko Britannian. Seuraavassa on luettelo ITV-toimijoista syyskuulta 1962, jolloin verkko oli valmis.
| Aloituspäivä | Alue | Toimija |
| --- | --- | --- |
| 22. syyskuuta 1955 | Lontoo (arki) | Associated Rediffusion |
| 24. syyskuuta 1955 | Lontoo (viikonloppu) | Associated Television (ATV London) |
| 17. helmikuuta 1956 | Midlands (arki) | Associated Television (ATV Midlands) |
| 18. helmikuuta 1956 | Midlands (viikonloppu) | ABC Midlands |
| 3. toukokuuta 1956 | Pohjois-Englanti (arki) | Granada Television |
| 5. toukokuuta 1956 | Pohjois-Englanti (viikonloppu) | ABC North |
| 31. elokuuta 1957 | Keski-Skotlanti | Scottish Television (STV) |
| 14. tammikuuta 1958 | Etelä-Wales ja Länsi-Englanti | Television Wales and West (TWW) |
| 30. elokuuta 1958 | Kaakkois-Englanti | Southern Television |
| 15. tammikuuta 1959 | Koillis-Englanti | Tyne Tees Television (TTTV) |
| 27. lokakuuta 1959 | Itä-Englanti | Anglia Television |
| 31. lokakuuta 1959 | Pohjois-Irlanti | Ulster Television (UTV) |
| 29. huhtikuuta 1961 | Lounais-Englanti | Westward Television |
| 1. syyskuuta 1961 | Englannin ja Skotlannin raja | Border Television |
| 30. syyskuuta 1961 | Pohjois-Skotlanti | Grampian Television |
| 1. syyskuuta 1962 | Kanaalisaaret | Channel Television (CTV) |
| 14. syyskuuta 1962 | Pohjoinen ja läntinen Wales | Teledu Cymru (Wales West & North, WWN) |
ITV:stä tuli Euroopan yleisradioliitto EBU:n jäsen vuonna 1959 yhdessä ITA:n kanssa.